# Käyttötoiminta ja liikenteen hallinta rautatiejärjestelmässä

## Määräyksen tausta ja säädösperusta

Liikenne- ja viestintävirasto Traficomin määräyksellä kumotaan Liikenteen turvallisuusvirasto Trafin määräys käyttötoiminta ja liikenteenhallinta rautatiejärjestelmässä TRAFI/57058/03.04.02.00/2015 määräykseen tehtävien muutosten johdosta.

Euroopan unionin rautatievirasto, jäljempänä *ERA*, on Euroopan komission toimeksiannosta selvittänyt jäsenvaltioiden kansallisen sääntelyn suhdetta Euroopan unionin sääntelyyn. ERA on todennut, että määräyksen TRAFI/57058/03.04.02.00/2015 kohta 2.5 Junan kokonaisuus ei ole sallittu kansallinen sääntö ja se tulee kumota.

Määräysteksti myös samalla ajantasaistetaan säädösviittausten ja täytäntöönpanomenettelyjen osalta. Lisäksi määräyksen kohtaa 4.2 Vaihtotyön suorittaminen päivitetään vastaamaan unionin lainsäädäntöä. Näitä määräykseen tehtäviä päivityksiä vaihtotyön suorittamiseen liittyen avataan tarkemmin tämän perustelumuistion yksityiskohtaisissa perusteluissa.

Liikenteen turvallisuusvirasto Trafin aikaisen kumottavan määräyksen säädösperustana on ollut rautatielain (304/2011) 75 §:n kohta 1. Määräyksellä ei ole pantu täytäntöön EU-säädöstä, mutta määräys on täydentänyt komission asetusta (EU) 2015/995 Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä annetun päätöksen 2012/757/EU muuttamisesta.

Uuden määräyksen säädösperustana on raideliikennelain (1302/2018) 35 §:n 3 momentin 1 kohta, jonka mukaan Liikenne- ja viestintävirasto voi olennaisten vaatimusten täyttymisen varmistamiseksi antaa tarkempia määräyksiä liikennöinnistä ja liikenteenohjauksesta.

Traficom voi kansallisesti määrätä käyttötoimintaa ja liikenteen hallintaa koskevasta osajärjestelmästä siinä laajuudessa, mitä Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä ja päätöksen 2012/757/EU kumoamisesta annetun komission täytäntöönpanoasetuksen (2019/773/EU) lisäyksessä I on säädetty.

Komission täytäntöönpanoasetuksen 2023/1693, annettu 10 päivänä elokuuta 2023, Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä annetun täytäntöönpanoasetuksen (EU) 2019/773 muuttamisesta 5 a artiklan mukaisesti Traficomin tulee ilmoittaa 28.3.2024 mennessä komissiolle ja Euroopan unionin rautatievirastolle asetuksen voimaantulon vuoksi tarpeettomiksi käyneistä kansallisista säännöistä ja niiden peruuttamisaikataulusta, jos niitä ei ole vielä peruutettu.

## Määräyksen valmistelu

Määräyshankkeen aloittamisesta on tiedotettu 13.6.2023 ja 22.8.2023 pidetyissä Liikennöinti ja kelpoisuusasioiden -yhteistyöryhmissä.

Määräyshankkeen aloittamisesta, määräyksen lausuntokierroksesta ja määräyksen antamisesta tiedotetaan Traficom.fi -verkkosivuilla.

Määräysluonnoksesta on mahdollisuus antaa lausuntoja kuuden viikon ulkoisen lausuntokierroksen aikana lausuntopalvelu.fi -palvelussa. Lausuntokierroksesta tiedotetaan sähköpostitse Liikennöinti- ja kelpoisuusasioiden -yhteistyöryhmän jakelulistalla olevia.

Valmis määräys tullaan julkaisemaan Finlex-palvelussa ja Traficomin verkkosivuilla.

## Lausuntopalaute

* Lyhyen lausuntoyhteenvedon (sidosryhmien lausunnot) voi sisällyttää muistioon, pidemmän erillisenä liitteenä.
* Kuvataan, miten saadut lausunnot ja kommentit on huomioitu ja miksi. Tuodaan esiin muutosta tukevat sekä siitä poikkeavat kannat. Kommenttikooste mahdollisesti liitteenä.

## Muutokset ja arvio määräyksen vaikutuksista

Liikenne- ja viestintävirasto Traficomin arvion mukaan määräyksellä ei ole suuria vaikutuksia rautatiejärjestelmän toimijoihin, sillä kumottava määräyksen kohta vastaa vakiintunutta käytäntöä, joka on riittävällä tavalla ohjeistettu myös rataverkon haltijoiden ohjeistuksessa. Lisäksi määräystekstiä selkeytetään vastaamaan muuta voimassa olevaa sääntelyä, mikä helpottaa määräyksen luettavuutta ja tulkintaa.

Määräyksellä ei arvioida olevan vaikutuksia kansalaisiin, ympäristöön, esteettömyyteen, yhdenvertaisuuteen tai tasa-arvoon.

## Yksityiskohtaiset perustelut

**2 Määritelmät**

*OPE YTE* määritelmän osalta tulee ottaa huomioon myös komission täytäntöönpanoasetus (EU) 2023/1693, annettu 10 päivänä elokuuta 2023, Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä annetun täytäntöönpanoasetuksen (EU) 2019/773 muuttamisesta, ja kaikki sen myötä tulleet muutokset komission täytäntöönpanoasetukseen (EU) 2019/773.

*LOC & PAS YTE* määritelmän osalta tulee ottaa huomioon myös komission täytäntöönpanoasetus (EU) 2023/1694, annettu 10 päivänä elokuuta 2023, asetusten (EU) N:o 321/2013, (EU) N:o 1299/2014, (EU) N:o 1300/2014, (EU) N:o 1301/2014, (EU) N:o 1302/2014 ja (EU) N:o 1304/2014 sekä täytäntöönpanoasetuksen (EU) 2019/777 muuttamisesta, ja kaikki sen myötä tulleet muutokset osajärjestelmään ”veturit ja henkilöliikenteen liikkuva kalusto” LOC & PAS.

Hallituksen esityksen eduskunnalle raideliikennelaiksi ja laiksi liikenteen palveluista annetun lain muuttamisesta HE 105/2018 vp mukaan *liikennöinnillä* tarkoitetaan junaliikennettä ja vaihtotyötä. Junaliikenteellä tarkoitetaan junayksiköiden liikkumista junaliikenteestä annettujen teknisten normien mukaan. Vaihtotyö on käytännössä ratapihalla tai rautatielinjalla suoritettavaa junaliikenteestä erillään tapahtuvaa vaunujen siirtelyä ja järjestelyä, joko pelkästään veturin tai myös painovoiman avulla.

**4.2 Vaihtotyön suorittaminen**

Määräyksen kohtaan 4.2 Vaihtotyön suorittaminen tehdään pieniä muutoksia lähinnä sanavalintojen osalta sekä tarkennuksia vaihtoyksikön pysäyttämiseen ja odottamattomaan esteeseen liittyen. Näiden määräykseen tehtävien muutosten jälkeen määräys vastaa komission täytäntöönpanoasetuksen (EU) 2019/773, annettu 16 päivänä toukokuuta 2019, Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä ja päätöksen 2012/757/EU kumoamisesta lisäyksen B kohtaa 9. Ajaminen näkemällä. Suomessa kohtaa sovelletaan siten myös vaihtotyöhön.

**2.5 Junan kokonaisuus**

Vanhan määräyksen kohdan 2 Junaliikennettä koskevat kansalliset vaatimukset kohta 2.5 Junan kokonaisuus poistetaan, koska ERA on todennut, että kyseinen määräyksen kohta ei ole sallittu kansallinen sääntö, ja että se tulee kumota.

**5 Ratatyötä koskevat kansalliset vaatimukset**

Se, mitä ratatyöllä tarkoitetaan, on siirretty määräyksen kohtaan 2 Määritelmät.

## Määräyksen voimaantulo

Määräys tulee voimaan pp.2.2024